b'\n_START_ARTICLE_\nSon\xc4\x8dnica navadna\n_START_SECTION_\nZgodba\n_START_PARAGRAPH_\nV hi\xc5\xa1i na Adamovi ulici \xc5\xbeivi Ana Garzia s sinom Erikom. Erik je domov pripeljal dekle Barbaro, ki pa Ani Garzii \xc5\xbee od za\xc4\x8detka ni bila v\xc5\xa1e\xc4\x8d, saj je menila, da bo v hi\xc5\xa1o prinesla nesre\xc4\x8do, a Erik se za mamine besede ni zmenil. Barbara je bila umetnica, izdelovala je glinene vaze, ki jih je prodajala na Starem trgu, na katerega pa Ana Garzia ni imela lepih spominov, saj jo je tam mo\xc5\xbe Jakob prevaral s prodajalko Jovito, ki mu je rodila otroka, Erikovega polbrata Jakoba Juga oz. Joka. Ana Garzia, Jakob, Jovita in njena mati so sklenili, da Jovita in Jugovka, kot so pravili materi, o\xc4\x8detovstva ne bosta omenjali. Ana Garzia je s Starega trga odhajala v prepri\xc4\x8danju, da je Stari trg vir greha in da ji nikoli ve\xc4\x8d ne bo treba stopiti v katero od hi\xc5\xa1._NEWLINE_Barbara je v eni izmed prodajaln na Starem trgu sre\xc4\x8dala Joka, saj so mu bile njene vaze v\xc5\xa1e\xc4\x8d, njej pa njegove slike, ki pa so bile ve\xc4\x8dinoma ponaredki. Z Erikom sta se odlo\xc4\x8dila nekaj slik tudi kupiti in jih obesiti v stanovanju. Joka in njegovo \xc5\xbeeno Marjo sta povabila na ve\xc4\x8derjo, kar je v Ani Garzii vzbudilo grozen ob\xc4\x8dutek, saj je edina vedela, da je Jok Erikov polbrat. Ob njunem obisku se je zatekla v vogalno sobo na severu. Mladi so se v spodnjem nadstropju zabavali in se zmenili za ponovna sre\xc4\x8danja v Gorjah, kjer je Marji o\xc4\x8de zapustil vikend. Ob odhodu Marje in Joka iz Erikove hi\xc5\xa1e je Ana Garzia skozi okno opazila, kako sta se Barbara in Jok dr\xc5\xbeala za roke. S tem so se uresni\xc4\x8dile zle slutnje Ane Garzie, da Barbara mo\xc5\xbeu ne bo zvesta._NEWLINE_Med Barbaro in Jokom je vzklila romanca. Ko je bil Erik na potovanju v Skandinaviji, je Barbara z Jokom pogosto zahajala v Gorje, kjer sta se predajala strastem. Barbara je zanosila, a za nose\xc4\x8dnost ni povedala ne Joku, \xc5\xa1e manj pa Eriku. Jok je za njeno nose\xc4\x8dnost izvedel od Jugovke, ko jo je obiskal v domu za ostarele. Povedala mu je, da je Baumanov. Ko se je peljal proti domu, je govoril sam s sabo: \xe2\x80\x9eMalo sem si sposodil tvojo \xc5\xbeeno, bratec. Saj ostane v dru\xc5\xbeini, kajne? Bi tudi ti rad Marjo za kak ve\xc4\x8der?\xe2\x80\x9c Jok je v prometni nesre\xc4\x8di izgubil \xc5\xbeivljenje, vendar Barbara ob njegovi smrti ni kazala pretirane \xc5\xbealosti, ker ga je nekega dne v gostilni zalotila s plavolasko in njune romance je bilo konec._NEWLINE_Barbara je mo\xc5\xbeu povedala za nose\xc4\x8dnost in Erik je bil prepri\xc4\x8dan, da je otrok njegov. Tudi mati mu resnice ni razkrila, saj je menila, da bi ga to potrlo. Barbara in Erik sta sre\xc4\x8dno za\xc5\xbeivela, zamenjala sta staro pohi\xc5\xa1tvo, na katerega je bila Ana Garzia mo\xc4\x8dno navezana. Po prenovi je trdila, da hi\xc5\xa1a v Adamovi ulici ni ve\xc4\x8d njena in tudi rod, ki prihaja, ne bo Cagliarijev. Zdaj je \xc5\xa1e ve\xc4\x8d \xc4\x8dasa pre\xc5\xbeivela odmaknjena v sobi na severnem vogalu._NEWLINE_\xe2\x80\x9eKar grozljivo je, kako malo je v\xc4\x8dasih potrebno za sre\xc4\x8do. Ena sama la\xc5\xbe.\xe2\x80\x9d\n_START_SECTION_\nLiterarna kritika/zgodovina\n_START_PARAGRAPH_\n"Dru\xc5\xbeinska kronika, kot lahko ozna\xc2\xad\xc4\x8dimo roman Son\xc4\x8dnica navadna Iva Zormana, obsega v svoji retrospektivni pripovedi s spreminjanjem pripovednih perspektiv in pripovedovalcev, diahron presek propadanja me\xc5\xa1\xc4\x8danstva in njegove (samo)zavesti o sebi. Kronika dru\xc5\xbeine pokojnega trgovca Cagliarija, h\xc4\x8derke Ane Garzie in Franice ter sina Erika, ob njih pa rodu zeta Jakoba Baumana, zakonskih in nezakonskih potomcev, omogo\xc4\x8da \xc5\xbee v zgradbeni zasnovi izoblikovano individualizacijo likov z ustreznimi ideolo\xc5\xa1kimi, miselnimi in karakternimi potezami, ki so v pisateljevem izpovednem hotenju vtkane v razvoj sveta. Zavest malome\xc5\xa1\xc4\x8danske, trgovske premo\xc5\xbenosti, z moralno in socialno predestinacijo, iz katere nam Ana Garzia v svojih retrospektivnih meditacijah lu\xc5\xa1\xc4\x8di njeno globljo strukturo, se v svojem obsojajo\xc4\x8dem in obvarujo\xc4\x8dem prebujanju s tokom pripovedi ru\xc5\xa1i v samoobto\xc5\xbebo in kritiko."_NEWLINE_"Son\xc4\x8dnica navadna je posredna sodba me\xc5\xa1\xc4\x8danskemu sloju dru\xc5\xbebe, ki skriva za socialno trdnostjo in solidno fasado prera\xc4\x8dunljivo manipulativni, moralno izprijen karakter."_NEWLINE_"Kar daje celoti komunikativnost, je dovolj spretno razvijajo\xc4\x8de se meditiranje obeh osrednjih \xc5\xbeenskih protagonistk, nad katero se dviga avtorjeva vsevedna, vseobvladujo\xc4\x8da perspektiva. Ta se ob potrebnih sekvencah premakne v zavest ene ali druge \xc5\xbeenske, jo zasleduje v mislih in dejanjih, jo vodi in hkrati sledi v detektivsko razkrivanje celote. Pri tem se dela avtor nevednega, kot da bi bila njegova prisotnost naklju\xc4\x8dna." (Zlobec)'